Gr 11-leerder van Kempton Park sterf ná bakleiery(Argieffoto: Maroela Media) ŉ Graad 11-leerder van die Sir Pierre Van Ryneveld High School in Kempton Park is oorlede ná ŉ bakleiery. Steve Mabona, woordvoerder van die Gautengse departement van onderwys, sê leerders van die skool en Sunrise Combined College was op 7 September 2022 in ŉ bakleiery betrokke. Die oorledene het ernstige beserings opgedoen. “Nooddienste en die ouers van die beseerde leerder is dadelik ontbied en hy is op die toneel gestabiliseer voor hy na Thembisa-hospitaal geneem is. Hy het die volgende dag in die hospitaal aan sy beserings beswyk.” Mabona sê die departement se psigo-maatskaplike ondersteuningspan is na die skool ontplooi om die nodige ondersteuning te bied. “Ons betuig ons innige meegevoel met die leerder se familie en die skoolgemeenskap.” Die skool het ŉ ondersoek van stapel gestuur en die nodige dissiplinêre stappe sal gedoen word. “Ons maan alle leerders om hulle nie aan wangedrag skuldig te maak nie en versoek ouers om die departement by te staan om leerderdissipline toe te pas – binne en buite die skoolomgewing.”